b'\n_START_ARTICLE_\nDana Kobler\n_START_SECTION_\n\xc5\xbdivljenjepis\n_START_PARAGRAPH_\nPianistka Dana Kobler je bila ena prvih slovenskih koncertnih pianistk, kot to navajajo viri. Rojena je bila leta 1891 v Ljubljani v Ulici sv.Florjana 33. Klavirsko \xc5\xa1olanje je za\xc4\x8dela v Glasbeni matici pri Josipu Prochazki in nadaljevala pri Karlu Hoffmeistru. \xc5\xa0tudirala je na Konservatoriju v Pragi med letoma 1911 in 1917 in je kon\xc4\x8dala mojstrsko \xc5\xa1olo v razredu Wilhema Kurza. V tem \xc4\x8dasu je na isti ustanovi \xc5\xa1tudirala tudi slovenski pianist Janko Ravnik (1891\xe2\x80\x931982). Leta 1920 se je poro\xc4\x8dila z upravnikom Ljubljanske drame in literatom Pavlom Golio.\n_START_SECTION_\nKoncertna pot\n_START_PARAGRAPH_\nPo vrnitvi iz Konservatorija v Pragi je koncertirala po vsej takratni Jugoslaviji. Igrala je vrhunska pianisti\xc4\x8dna dela kot so: F.Liszt Balada v h-molu, Ogrska rapsodija \xc5\xa1t.13, Ljubezenski sen; F.Chopin Fantazija v f-molu,Scherzo v b-molu ter tudi dela drugih (Smetana, Vitezslav Novak,...). Leta 1919 jo je kralj Aleksander I. Kara\xc4\x91or\xc4\x91evi\xc4\x87. osebno odlikoval z redom Sv.Save za njeno pianisti\xc4\x8dno umetnost. Zadnji nastop je imela leto dni pred smrtjo, 9. januarja 1928 v dvorani Slovenske filharmonije.\n_START_SECTION_\nDru\xc5\xbeabno \xc5\xbeivljenje\n_START_PARAGRAPH_\nKoblerjeva je bila del kulturnega \xc5\xbeivljenja takratne Ljubljane in je sodelovala v poznanem kulturnem salonu pri Kesslerjevih, kamor so zahajali Ivan Cankar, Oton \xc5\xbdupan\xc4\x8di\xc4\x8d, Vladimir Levstik, Etbin Kristan,... Takrat komaj dvajsetletna Dana je bila Cankarju navdih v noveli Dana iz zbirke treh novel Volja in mo\xc4\x8d.'